'Tegnologie beroof kinders van spierontwikkeling' | News24
'Tegnologie beroof kinders van spierontwikkeling'
Ouers besef nie die belangrikheid van speel as fisieke oefening vir die ontwikkeling van 'n kind se brein en spiere nie, sê Shantell Didloff, afrigter in ritmiese gimnastiek. Foto: Heilie Combrinck
IN die afgelope 10 jaar as ritmiese gimnastiekafrigter, het Shantell Didloff beleef hoe tegnologie die jeug al hoe meer beroof van noodsaaklike spierontwikkeling omdat aktiwiteite soos boomklim en touspring uit die mode is.
"Kinders raak al hoe meer onaktief weens hul keuse van vermaak. Hulle sit ure lank voor rekenaars of met tablette," het Didloff, eienaar en instrukteur van iBayi Rhythmic Gymnastics Club, gesê.
Volgens haar besef ouers nie die belangrikheid van speel as fisieke oefening vir die ontwikkeling van 'n kind se brein en spiere nie.
'n Direkte gevolg hiervan is 'n baie lae of swak spiertonus – verswakte of slapper spiere wat gewone spel moeiliker maak, en by dié wat wel 'n sport beoefen, veroorsaak dat hulle makliker beseer word.
"Heelwat kinders sukkel met lae spiertonus en swak spierkoördinasie. Dit is vir my 'n uitdaging om te sien hoe die oefeninge wat ek hulle laat doen oplaas ook 'n verskil aan hul selfbeeld en leerwerk maak.
"Middel- en kruislyn-ontwikkeling en al die koördinasie wat daarmee saamgaan, is uiters belangrik vir 'n kind se motoriese ontwikkeling, wat weer nodig is vir die ontwikkeling van kinders se lees-, skryf- en leervaardighede.
Bogenoemde is alles vaardighede wat die kind se selfbeeld help versterk aangesien lees, leer en skryf dan makliker is.
Daar is lae of swak spiertonus as 'n kind byvoorbeeld op sy of haar tone loop, gereeld tone stamp, lomp lyk, sukkel om trappe te klim, dit moeilik vind om vorentoe te rol of as skryfwerk nie volledig is nie.
Anna de Lange van Despatch se dogter, Rebekah (5), het onlangs by Didloff begin oefen. "Sy het alles probeer van karate tot hip-hop en was nooit ywerig om te oefen nie, maar sy is dol op ritmiese gimnastiek. Dit is 'n kombinasie van verskillende oefeninge en my kind geniet dit baie.
"Ek het nooit besef hoe belangrik touspring is nie. Inteendeel ek het nie geweet daar is sekere oefeninge wat kinders op sekere ouderdomme behoort te kan doen nie," het De Lange gesê.
Didloff, wat al verskeie medaljes in ritmiese gimnastiek op nasionale vlak gewen het, se groot passie is om kinders opgewonde te kry om aktief te wees en eerder tou te spring as om vasgenael te sit voor die televisie.
Ritmiese gimnastiek, het Didloff ook besef, bied ook uitkoms vir kinders wat met outisme moet saamleef. Sy gee klas aan die Quest-skool vir kinders met outisme.
Verder onderrig sy van 2- tot 20-jariges op Despatch asook in Somerstrand en Sunridgepark in Port Elizabeth in die kuns van ritmiese gimnastiek.